LISON 12
Modi ki nu ta faze nos trabadju di pregason?
Antis di Jizus móre el fla: ‘Es notísias sábi di reinu ta ben ser pregadu na mundu interu, pa sirbi di tistimunhu pa tudu nasons; i dipôs fin ta ben.’ (Mateus 24:14) Má, modi ki es pregason ta sérba fazedu na mundu interu? Nu ta faze-l sima Jizus ta fazeba kantu el staba na Téra. — Lúkas 8:1, 2, BPK.
Nu ta bai djobe pesoas na ses kaza. Jizus inxina se disiplus prega notísias sábi di kaza en kaza. (Mateus 10:11-13; Atus 5:42; 20:20, BPK) Na kel ténpu kes disiplu dadu un lugar pa es prega. (Mateus 10:5, 6; 2 Coríntios 10:13) Sima es, nos pregason oji é ben organizadu i kada kongregason ten un lugar pa prega. Kel-la ta djuda-nu faze kel ki Jizus manda ki é “pâpia pa tudu algen”. — Atus 10:42, BPK.
Nu ta faze di tudu pa nu atxa algen na undi ki es sta. Jizus da-nu bon izénplu. El prega na lugaris ki tinha txeu algen, sima bera-mar i na djuntu di posu ki é lugar ki ta tradu agu. (Marcos 4:1; João 4:5-15) Sima Jizus, nu ta pâpia di Bíblia ku pesoas na tudu lugar: na rua, na merkadu, na prasa ô pa tilifóni. Tudu bês ki ta da, nu ta pâpia di notísias sábi di Bíblia ku vizinhus, kolégas di skóla ô di trabadju i ku nos família. Pamodi sforsu ki nu ta faze, milhons di algen na mundu interu pode obi ‘notísias sábi pa ses salvason’. — Salmo 96:2.
Bu ta konsigi lenbra di algun algen ki bu pode pâpia ku el di notísias sábi di Reinu di Deus i splika-l modi ki kel-la ta djuda-l na se futuru? Ka bu guarda es notísia di speransa sô pa bo. Kumesa ta pâpia di el gósi!
Ki ‘notísias sábi’ nu debe prega?
Di ki manera Tistimunhas di Jeová ta prega sima Jizus?
kea_Latn kea_Latn kea_Latn kea_Latn kea_Latn kea_Latn kea_Latn kea_Latn